Minesota
Minesota (angl. State of Minnesota) – 32-oji JAV valstija, esanti šalies Vidurio Vakarų šiaurėje, Kanados pasienyje. Sostinė – Sent Polis, didžiausias miestas – Mineapolis. Valstijos plotas – 225,1 tūkst. km². Valstija įkurta 1858 m. gegužės 11 d. iš rytinės Minesotos teritorijos dalies ir nedidelės Viskonsino teritorijos dalies. Du trečdaliai valstijos gyventojų gyvena vadinamojoje „miestų-dvynių“ – Mineapolio ir Sent Polio aglomeracijoje, čia įsikūrusios ir stambesnių įmonių centrinės būstinės.